**A földművelésügyi miniszter**

**…/2014. (…) FM rendelete**

**a természetvédelmi szempontból jelentős, védett mesterséges üregek köréről**

A rendelet megalkotásának célja a természetvédelmi szempontból kiemelkedő jelentőséggel bíró, mesterségesen létrehozott felszín alatti üregek teljes körű jogszabályi védelmének megteremtése.

A hatályos jogszabályi környezetben– a védett állatfajok élőhelyének védelmén keresztül – csupán bizonyos üregek (elsősorban a denevérek által lakott) fennmaradása biztosított, a tisztán földtani természeti értékekkel bíró üregekre ez nem terjed ki. Ezen túlmenően a természetvédelmi hatóság a természetvédelmi szempontból jelentős mesterséges üregekben végzett tevékenységek tekintetében semmilyen hatáskörrel nem rendelkezik, holott a természeti érték megóvása és fenntartása érdekében ez szükséges lenne.

A rendelet megalkotása biztosítja a természetvédelmi oltalmat az arra érdemes mesterséges üregek számára. A rendelet megalkotásának következtében szükséges a védett mesterséges üregekkel kapcsolatosan hatósági engedély birtokában végezhető tevékenységekre vonatkozó eljárási szabályok megalkotása, a barlangok nyilvántartásáról, a barlangok látogatásának és kutatásának egyes feltételeiről, valamint a barlangok kiépítéséről szóló 13/1998. (V. 6.) KTM rendelet módosításával.